 DAMIAN MASYENENE – SHINYANGA ZIKIWA
zimebaki siku chache kufika tarehe ya mwisho ya uandikishaji wa laini za simu
kwa njia ya alama za vidole na kitambulisho cha taifa, wananchi mkoani
Shinyanga wameomba Serikali iiwezeshe vifaa zaidi na vituo vya uandikishaji
Mamlaka ya Vitambulisho vya Taifa (Nida) ili kurahisisha kazi hiyo. Ombi hilo la
wananchi limekuja kutokana na kile wanachokidai kuwa ni uwapo wa vituo vichache
vya uandikishaji ambavyo havikidhi mahitaji na idadi ya watu pamoja na vifaa
vichache, ikiwamo mashine na kompyuta visivyomudu idadi kubwa ya watu
wanaojitokeza. Wakizungumza
na MTANZANIA katika kituo cha uandikishaji cha Nida Mkoa wa Shinyanga ambacho
ni pekee kwa manispaa hiyo, Mamee Boniphace mkazi wa Mwasele na Esther Masanja
walisema kwa nyakati tofauti kuwa wanatumia gharama kubwa kusafiri kufuata
namba za Nida kutokana na kutegemea kituo hicho kimoja. Kutokana na
hilo, wameomba kurahisishiwa huduma kwa kutumia namba hizo katika simu za
mkononi. “Watu
ni wengi, lakini kituo ni kimoja tu kwa wilaya nzima, nimekuja hapa tangu saa 3
asubuhi na sasa hivi ni saa 10 jioni sijala… watu wanachoka na kukata tamaa,
mizunguko ni mingi sana mpaka ruhusa kazini watu wanatuchoka, naomba watuongezee
muda, bado hautoshi,” alisema Mamea. Kwa upande
wake, Justine Meshack mkazi wa Kata ya Mwasele, Manispaa ya Shinyanga,
alishauri Serikali iongeze vifaa viweze kukidhi mahitaji kwa siku chache
zilizobaki (hadi Januari 20) kwani maeneo mengi yanakabiliwa na changamoto ya
uchache wa vitendea kazi. “Nimekuja
kuchukua namba na leo ni safari ya tatu, mara ya kwanza niliambiwa nisubiri
baada ya wiki tatu nilipokuja nikaambiwa nije baada ya wiki mbili, lakini ndiyo
kama hivi tangu saa tatu asubuhi nimekaa tu hapa, hakuna kinachoendelea… mimi
naona shida ni uchache wa mashine, ipo moja tu haikidhi mahitaji ya watu
waliopo,” alisema Meshack. Akizungumzia
uandikishaji unavyokwenda huku akitolea ufafanuzi wa hoja mbalimbali, Ofisa
Msajili wa Nida Mkoa wa Shinyanga, Nathaniel Njau alisema wanakwenda vizuri na
kwamba wanaojitokeza kwa sasa ni wale wanaokuja kujiandikisha kwa mara ya
kwanza. Njau alisema
wale waliokuwa wameandikishwa awali wanaendelea kupata namba zao na pia kupitia
ofisi za watendaji wa kata na kutumiwa ujumbe mfupi kwa njia ya simu za
mkononi. Alisema
changamoto kubwa imekuwa kwa wananchi kusahau taarifa zao ama kujiandikisha
mara mbili kwa taarifa tofauti. Aliwasihi wananchi
kujitokeza kujiandikisha kwani vitambulisho vya taifa vina manufaa lukuki na si
kukariri tu kwamba ni kwa usajili wa laini za simu. “Changamoto
zinazojitokeza zinatatuliwa, huduma zinaendelea, namba zote zilizotolewa katika
mkoa wetu zimeshagawiwa kwa wananchi, kwa siku kituo chetu tunapokea wastani wa
watu 300-400. “Lakini
mashine yetu ina uwezo wa kuandikisha watu 500 kwa siku, kwa hiyo bado tuna
uwezo wa kukidhi mahitaji na tunazo kompyuta tatu za uandikishaji… changamoto
ni wananchi kujitokeza kwa wingi tarehe za mwisho, lakini watu waliopo
wanatosheleza,” alisema Njau. Usajili wa
laini za simu za mkononi kwa njia ya alama za vidole na unatarajiwa kukoma
Januari 20, mwaka huu ambapo Mamlaka ya Mawasiliano Tanzania (TCRA), itazima
laini zote ambazo hazijasajiliwa kwa mfumo huo.